
A Bowman-membrán repedés prognosztikai szerepe keratoconusban

Kulcsszavak: keratoconus, Bowman-membrán, konfokális mikroszkóp
A keratoconus egy progresszív corneális ectasia, melyet évről évre növekvő incidenciája, illetve a korai diagnosztika fejlődése tett fontossá az elmúlt időszakban. Hajlamosító tényezői többek között a nem, az életkor, az etnikai hovatartozás, az allergia, az asztma, a szemdörzsölés szokása, vagy a kontaktlencse viselése. A cornea epitheliuma alatt elhelyezkedő Bowman-membrán kulcsfontosságú szerepet játszik nemcsak a betegség diagnosztikájában, hanem progressziójának monitorozásában, és kezelésében is. Noha a Bowman-membrán repedését gyakran a keratoconus korai indikátoraként említik, újabb kutatások azt vizsgálják, hogy a fragmentáció talán csak a betegség kései stádiumaiban jelenik meg.
Vizsgálatunk során 12 páciens 15 szemét analizáltuk. A beválogatás feltételei között volt, hogy a páciens kórtörténetében ne szerepeljen semmilyen cornea műtét. Továbbá egyik vizsgált szem sem állt még cornea cross-linking kezelés alatt, nem volt cornea hegesedése vagy hydropsa. A corneán végzett topográfiai vizsgálatok alapján (maximum keratometria, hátsó felszíni görbület, pachymetria) a pácienseket két csoportba soroltuk: enyhe és közepesen előrehaladott állapotúak, illetve előrehaladott állapotban lévők. Ezt követően mindkét csoport minden tagjánál in vivo konfokális mikroszkópos vizsgálatot végeztünk.
Az enyhe és közepesen előrehaladott állapotú csoport 7 szemből állt, az előrehaladott állapotú csoportban 8 szem vizsgálatára került sor. Az in vivo konfokális mikroszkópos vizsgálat során minden enyhe és közepesen előrehaladott állapotú páciens esetében intakt Bowman-membrán volt megfigyelhető, míg az előrehaladott állapotú csoportban a vizsgált szemek 20%-ánál tapasztaltunk fragmentációt.
Mivel a korai fázisú és közepesen előrehaladott állapotú páciensek estében egyetlen alkalommal sem figyeltünk meg Bowman-membrán sérülést, arra a következtetésre jutottunk, hogy a Bowman-membrán fragmentációja inkább a keratoconus előrehaladott stádiumának jellemzője, így pedig késői prognosztikai markerként funkcionálhat.



